Papersnake/gushiwen huggingface dataset:
庆历圣德颂
石介（宋代）

于维庆历，三年三月。
皇帝龙兴，徐出闱闥。
晨坐太极，书开阊阖。
躬揽英贤，手锄奸枿。
大声沨沨，震摇六合。
如乾之动，如雷之发。
昆虫蹢躅，妖怪藏灭。
同明道初，天地嘉吉。
初闻皇帝，戚然言曰：
予父予祖，付予太业。
予恐失坠，实赖辅弼。
汝得象殊，重慎徽密。
君相予久，予嘉君伐。
君仍相予，笙镛斯协。
昌朝儒者，学问刻洽。
与予论政，傅以经术。
汝贰二相，庶绩咸秩。
惟汝仲淹，汝诚予察。
太后乘势，汤沸火热。
汝时小臣，危言嶪嶪。
为予司谏，正予门闃。
为予京兆，堲予谗说。
赋叛于夏，为予式遏。
六月酷日，大冬积雪，
汝暑汝寒，同于士卒。
予闻辛酸，汝不告乏。
予晚得弼，予心弼悦。
弼每见予，无有私谒。
以道辅予，弼言深切。
予不尧舜，弼自笞罚。
谏官一年，奏疏满箧。
侍从周岁，忠力尽竭。
契丹亡义，檮杌饕餮。
敢侮大国，其辞慢悖。
弼将予命，不畏不慑。
卒复旧好，民得食褐。
沙碛万里，死生一节。
视弼之肤，霜剥风裂。
观弼之心，鍊金锻铁。
宠名大官，以酬劳渴。
弼辞不受，其志莫夺。
惟仲淹弼，一{夔去艹}一契。
天实赍予，予其敢忽。
并来弼予，民无瘥札。
曰衍汝来，汝予黄发。
事予二纪，毛秃齿豁。
心如一兮，率履弗越。
遂长枢符，兵政毋蹶。
予早识琦，琦有奇骨。
其哭魁櫑，岂视扂楔。
其人浑朴，不施剞劂。
可属大事，敦厚如勃。
琦汝副衍，知人予哲。
惟修惟靖，立朝巘巘。
言论磥砢，忠诚特达。
禄微身贱，其志不怯。
赏诋大臣，亟遭贬黜。
万里归来，刚气不折。
屡进直言，以补予阙。
素相之后，含忠履洁。
昔为御史，几叩予榻。
至今谏疏，在予箱匣。
襄虽小臣，名闻予彻。
亦尝献言，箴予之失。
刚守粹慤，与修俦匹。
并为谏官，正色在列。
予过汝言，无钳汝舌。
皇帝明圣，忠邪辨别。
举擢俊良，扫除妖魃。
众贤之进，如茅斯拨。
大奸之去，如距斯脱。
上倚辅弼，司予调燮。
下赖谏诤，维予纪法。
左右正人，无有邪孽。
予望太平，日不逾浃。
皇帝嗣位，二十二年。
神武不杀，其默如渊。
圣人不测，其动如天。
赏罚在予，不失其槿。
恭已南面，退奸进贤。
知贤不易，非明不得。
去邪惟难，惟断乃克。
明则不贰，断则不惑。
既明且断，惟皇之惑。
群下踧踖，重足屏息。
交相告语，曰惟正直。
毋作侧僻，皇帝汝殛。
诸侯危栗，坠玉失舄。
交相告语，皇帝神明。
四时朝觐，谨修臣职。
四夷走马，坠镫遗策。
交相告语，皇帝神武。
解兵修贡，永为属国。
皇帝一举，群臣慑焉。
诸候畏焉，四夷服焉。
醉桃源·柳
翁元龙（宋代）

千丝风雨万丝晴。年年长短亭。暗黄看到绿成阴。春由他送迎。暗莺思重，燕愁轻。如人离别情。绕湖烟冷罩波明。画船移玉笙。暗
登恒山 其一
陶澄（清代）

恒阳地与塞垣通，山脉纡回指大同。黑雾不消阴涧雪，翠微时下石坛风。

燔柴有制存周典，持节无人出汉宫。幽缈岳灵何所寄，岿然碑版覆苔红。
水调歌头 早秋托兴
陈维崧（清代）

秋色一天雪，林壑映新旸。皎如三尺新水，出匣漾干将。

亟敞杉窗竹院，要使金风玉露，洒濯我轩廊。飒爽上眉宇，皎洁到衣裳。

小楼上，望极浦，太微茫。估船夜笛江上，并作十分凉。

安得中原豁处，饱看出栊苍狗，大猎一千场。淅罢刀头米，射杀鹿边獐。
宋中丞牧仲以宋本施注苏诗见惠赋此奉谢
揆叙（清代）

飞空仙人厌蓬壶，游戏下作眉山苏。兴酣落笔有元气，回斡造化吞江湖。

辞雄义密援据博，读者岂易探根株。俗传王注多假托，穿凿附会欺庸愚。

吴兴司谏抉天奥，磨丹闭户穷朝晡。景蕃该洽助商订，四十二卷同瑶瑜。

天荒地老岁华改，鼠啮蠹蚀尘泥污。公安得此嘉泰本，篇帙虽缺神敷腴。

殷勤补缀付剞劂，膏泽要使均沾濡。独留旧本自吟赏，岂散鳞爪藏丽珠。

忽然惠我意安在，勉以文字相嬉娱。嵇康疏懒学久废，往迹尚可谈其粗。

先生数奇困谗口，备历患难投艰虞。遗文何罪遭禁锢，良玉岂惮经洪炉。

宁期旷世有自己，笠屐静对真形图。寸缣尺蹄费捃摭，零落幸免抛榛芜。

春风水国花事好，轻舠远涉东南隅。新篘既醉吴市酒，异味行啖松江鲈。

更惊秘简落吾手，喜极不尽狂歌呼。辱公期望恐难称，大愧识字耕田夫。

携归留作最后供，古香绕座无时无。
唐山赤县距修门不二百里土风俭朴专务桑麻余
钱时（宋代）

每到西湖辄黯然，山川草木亦雕镌。
如何咫尺唐山地，混沌犹存一罅天。
寓意诗五首
白居易（唐代）

豫樟生深山，七年而后知。挺高二百尺，本末皆十围。

天子建明二，此材独中规。匠人执斤墨，采度将有期。

孟冬草木枯，烈火燎山陂。疾风吹猛焰，从根烧到枝。

养材三十年，方成栋梁姿。一朝为灰烬，柯叶无孑遗。

地虽生尔材，天不与尔时。不如粪土英，犹有人掇之。

已矣勿重陈，重陈令人悲。不悲焚烧苦，但悲采用迟。

赫赫京内史，炎炎中书郎。昨传征拜日，恩赐颇殊常。

貂冠水苍玉，紫绶黄金章。佩服身未暖，已闻窜遐荒。

亲戚不得别，吞声泣路旁。宾客亦已散，门前雀罗张。

富贵来不久，倏如瓦沟霜。权势去尤速，瞥若石火光。

不如守贫贱，贫贱可久长。传语宦游子，且来归故乡。

促织不成章，提壶但闻声。嗟哉虫与鸟，无实有虚名。

与君定交日，久要如弟兄。何以示诚信，白水指为盟。

云雨一为别，飞沉两难并。君为得风鹏，我为失水鲸。

音信日已疏，恩分日已轻。穷通尚如此，何况死与生。

乃知择交难，须有知人明。莫将山上松，结托水上萍。

翩翩两玄鸟，本是同巢燕。分飞来几时，秋夏炎凉变。

一宿蓬荜庐，一栖明光殿。偶因衔泥处，复得重相见。

彼矜杏梁贵，此嗟茅栋贱。眼看秋社至，两处俱难恋。

所托各暂时，胡为相叹羡。

婆娑园中树，根株大合围。蠢尔树间虫，形质一何微。

孰谓虫之微，虫蠹已无期。孰谓树之大，花叶有衰时。

花衰夏未实，叶病秋先萎。树心半为土，观者安得知。

借问虫何在，在身不在枝。借问虫何食，食心不食皮。

岂无啄木鸟，觜长将何为。
瞻堂十景为大参徐公作 其七 咫尺松楸
胡应麟（明代）

松柏啼乌鸟，楸梧下鹤群。咫尺亲颜在，无劳望白云。
过刘村江
杨万里（宋代）

波走痕痕日，江呈岸岸秋。
清流堪数石，浅涉不须舟。
野菊知何喜，迎风舞未休。
归涂愁欲暮，未暮我何愁。
答王无功冬夜载酒乡馆
崔善为（唐代）

颁条忝贵郡，悬榻久相望。处士同杨郑，邦君谢李疆。

讵知方拥彗，逢子敬惟桑。明朝蓬户侧，会自谒任棠。
哭吴子珍 其二
谭廷献（清代）

我昔长安归，秋风吊袁生。袁吴为中表，各负侠少名。

我谓子记室，亦呼袁骑兵。袁死子已孤，子死我益惊。

生死凡夫中，苍苍有权衡。但惜二十年，苦为名教争。

推移我岭外，肝腑摧已平。军中周伯子，勿乃犹硁硁。
放歌招孙祖训俞国宝饮
章甫（宋代）

儿时望春春不来，春衣隔年催翦裁。
平明出游薄暮回，惟恐云气兴风雷。
岂知乐极还悲哀，十年黄尘涴青鞋。
管领莺花已无意，感时念旧时伤怀。
去年寒食丹徒县，家寄毗陵不相见。
今年寒食江陵府，妻子相看泪如雨。
迂儒忧国更忧家，枉杀清明不见花。
无端柳絮搅愁思，一径漫漫春日斜。
主人知我坐憔悴，故遣斗酒来相慰。
呼妻安稳置床头，个是贫家一祥瑞。
床头三日未开尝，秋秋忧心自如醉。
朝来忽觉体中佳，吻角流涎已难制。
细君平日但濡唇，瓦盆对酌可无人。
招朋一饮舒清兴，要须脱畧任天真。
高邮孙夫子，相逢不作鬲上语。
临川俞先生，客里伤春作诗苦。
二公问学该今古，胸吞云梦轻阿堵。
我酒虽不多，酒行诗可歌。
杖藜乘兴速来过，不来吟醉奈春何。
和秉国芙蓉五章
司马光（宋代）

但见涉江求水际，岂知缘木采霜中。
微红未肯全衰歇，正似酡颜鹤发翁。
入秭归界
范成大（宋代）

山根系马得浆家，深入穷乡事可嗟。
蚯蚓祟人能作瘴，茱萸随俗强煎茶。
幽禽不见但闻语，野草无名都著花。
窈窕崎岖殊未艾，去程方始问三巴。
赠侍仙侄
倪应征（明代）

世德深培已百年，梦梦时欲问苍天。图南未落孙山后，奏赋应居元白先。

驿路莺花江令笔，山城风景祖生鞭。衰宗物望全凭汝，珍重毋教老眼穿。
蛮王妻俗呼县君来黎州锦领乌氈自跨马而至
李石（宋代）

一自昭君向北迁，花魂千载却南旋。
歌声不动先含笑，粉面无施任自然。
羞整云鬟多戴笠，欲呈锦袖漫开氈。
夜来大渡河边过，青盖金羁稳上船。
和子瞻西太一宫祠二首
张耒（宋代）

玉斝清晨荐酒，天风静夜飘香。
凤吹管截孤竹，琴弦曲奏潇湘。
贤者之孝二百四十首·王悦
林同（宋代）

色养倾余子，高名重一时。
足为丞相喜，岂计外人知。
菩萨蛮 富季申见约观月，以病不能往。夜分独卧横山阁，作此寄之
李弥逊（宋代）

馀霞收尽寒烟绿。江山一片团明玉。欹枕画楼风。愁生草际蛩。

金茎秋未老。两鬓吴霜早。忍负广寒期。清尊对语谁。
仁宗皇帝挽辞四首
王安石（宋代）

去序三朝圣，行崩万国天。
忧勤无旷古，治洽最长年。
仁育齐高厚，哀思罄幅员。
欲知千载美，道德冠遗编。
再用前韵和诸公
何梦桂（宋代）

白发星星纱帽乌，怕随年少过西湖。
清明上冢行人少，寒食开少宫使无。
半世行藏随杖屦，百年悲乐寄樽壶。
归来第五桥边路，半残少阳噪毕逋。
狼口阻风
黎民表（明代）

断岸悲风急，停舟浊浪深。千山低野日，孤树繫春心。

客邸频炊玉，行囊屡探金。无能慰离索，箕踞向秋阴。
喜迁莺（上巳游涵碧）
曹冠（宋代）

艳阳时序。向祓禊芳辰，登临仙府。碧水澄虚。修篁耸翠，夹迳蕙兰香吐。春晚巧莺声碎，风卷飞红无数。凝望处，见桑村麦陇，竹溪烟浦。

欢聚。须信道，游宦东西，易得成离阻。北海开尊，东山乘兴，四乐偷闲赢取。棋战新来常胜，诗瘦只因吟苦。心湛静，笑白云多事，等闲为雨。
好女儿令
欧阳修（宋代）

眼细眉长。宫样梳妆。靸鞋儿走向花下立著。一身绣出，两同心字，浅浅金黄。

早是肌肤轻渺，抱著了、暖仍香。姿姿媚媚端正好，怎教人别后，从头仔细，断得思量。
处州月夜穆中丞席和主人
刘言史（唐代）

羌竹繁弦银烛红，月光初出柳城东。

忽见隐侯裁一咏，还须书向郡楼中。
乙巳岁愚春秋四十九辞疾拜章将免左掖重阳独登上方
司空图（唐代）

雪鬓不禁镊，知非又此年。退居还有旨，荣路免妨贤。

落落鸣蛩鸟，晴霞度雁天。自无佳节兴，依旧菊篱边。
郊庙歌辞。五郊乐章。赤郊迎神
佚名（唐代）

青阳节谢，朱明候改。靡草凋华，含桃流彩。

簴列钟磬，筵陈脯醢。乐以迎神，神其如在。
早睡
甘泳（元代）

病来贪睡早，推月出山前。月色不相舍，小窗还自妍。
偈颂八十七首
释慧开（宋代）

独弄单提向上机，机前荐得早迟疑。
相逢觌面凭谁委，父子虽亲各不知。
偈颂五十一首
释大观（宋代）

痴痴兀兀，乖乖崖崖。
水乳和同，肝胆楚越。
共倚阑干舒笑眼，四山松桂动秋风。
送棋僧惟照
文同（宋代）

学成九章开方诀，诵得一行乘除诗，
自然天性晓绝艺，可敌国手应吾师。
窗前横榻拥炉处，门外大雪压屋时，
独翻旧局辨错着，冷笑古人心许谁？
游台城归饮秦淮酒楼
俞明震（清代）

台城夜夜青燐飞，归马趑趄烟火微。苍鹰盘空作鬼语，千年辇路春萋萋。

丈夫慷慨矜奇计，那识兴亡等閒事。才上新亭有泪痕，又见钟山拥王气。

劫运初回大地寒，愁心叠叠看春山。要将肝胆照江海，谁放哀乐生波澜。

繁华过眼春心在，莺飞草长真无赖。忽漫飘零怨晓风，流光咫尺不相待。

琵琶弹作清夜游，倾囊买醉秦淮楼。城上灯红照酒醒，鬓边花好替人愁。

冥濛谁作五里雾，修到神仙皆世故。阅尽荣枯怀抱孤，江关哀怨知何处。

丝肉缠绵四座春，相逢不忍说酸辛。年年一片蒋山月，照见伤心第几人。
江神子慢
姬翼（元代）

莲塘雨初歇。波面倚、琼花照澄彻。命童折。银瓶浸、姑射仙姿凝洁。默时说。大地寥天俱捻聚，无巨细、收来藏贝叶。放开微蕊真光，尘沙界，尽朝彻。一枝冥传亘古，向无声色里，出广长舌。莫分别。纤毫受、入眼还同金屑。拂陈迹。物物般般无尽藏，闲桃李、真容俱漏泄。再拈谁肯承当，付花梢月。
彭心斋讳逢源自作颂呈师师於一句下加三句
释印肃（宋代）

中有居士，吞光饮露。
无相光中有相身，无明路上无生路。
庵中睡起五颂寄海印长老
韩维（宋代）

饭后西堂百步行，困来合眼是无营。
从生至老非他物，道著如今已是情。
鸥渚亭次韵茂洪西湖三诗 其三
张镃（宋代）

尘土奔忙举世人，无过白白鬓毛新。一般要撰眼前乐，泉石由来乐较真。
湖边小聚
陆游（宋代）

小聚远尘嚣，淳风独未浇。
鸣机灯煜煜，饮犊雨萧萧。
异味常交致，新醪亦苦邀。
人间交道绝，令我慕渔樵。
送骆奉礼从军
李峤（唐代）

玉塞边烽举，金坛庙略申。羽书资锐笔，戎幕引英宾。

剑动三军气，衣飘万里尘。琴尊留别赏，风景惜离晨。

笛梅含晚吹，营柳带馀春。希君勒石返，歌舞入城闉。
和韩布殿丞三首其二·琴酒
范仲淹（宋代）

弦上万古意，樽中千日醇。
清心向流水，醉貌发阳春。
元夕刘知录招饮
项安世（宋代）

曾吹藜杖到蓬莱，亲见银潢铁鏁开。
析木津头排列宿，鳌山脚下走轻雷。
荒城夜雪欺行李，画角晨霜送落梅。
邻舍相呼同酒盏，也教人道上元来。
颂古七首·日面佛月面佛
释慧勤（宋代）

东街柳色拖烟雨，西巷桃华相映红。
左雇右盼看不足，一时分付与春风。
诗偈 其一一二
庞蕴（唐代）

大乘一等义，本自无遮闭。凡夫著相求，心生有执滞。

无心为真宗，空寂为本体。无问亦无说，常照勿使废。

佛子行道已，更莫愁来去。
水调歌头·忆昔红颜日
晁端礼（宋代）

忆昔红颜日，金玉等泥沙。青楼紫陌，惟解惜月与贪花。谁信如今憔悴，尘暗金徽玉轸，藓污匣中蛇。一事都无就，双鬓只堪嗟。恨无情，乌与兔，送年华。不如归去，无限云水好生涯。未用轻蓑短棹，犹有青鞋黄帽，行处即吾家。回首人间世，幽意在青霞。
天池
杜甫（唐代）

天池马不到，岚壁鸟才通。百顷青云杪，层波白石中。

郁纡腾秀气，萧瑟浸寒空。直对巫山出，兼疑夏禹功。

鱼龙开辟有，菱芡古今同。闻道奔雷黑，初看浴日红。

飘零神女雨，断续楚王风。欲问支机石，如临献宝宫。

九秋惊雁序，万里狎渔翁。更是无人处，诛茅任薄躬。
寄郑良佐
陈造（宋代）

书生著书贪日课，文士卖文救穷饿。
青楼歌酒属富儿，不意此名君乃荷。
风波平地自谁始，一但从知百人和。
东鲁男子旧修谨，南郡诸生底逋播。
平安敢烦街吏报，洁白长赓楚人些。
流言不计两曾参，机上慈亲枉惊堕。
阮舍尤须辨南北，杜冠可无分小大。
宁知宋不笑登徒，或指宣尼作阳货，
璧亡误使张仪去，兵利徒为少卿祝。
违从兄食只厚诬，偿同舍金聊引过。
无黥可息劓可补，未信白璧青蝇涴。
君不见吾孟公士所倾，亦有俗子惊人坐。
汉阳春晚
李群玉（唐代）

汉阳抱青山，飞楼映湘渚。白云蔽黄鹤，绿树藏鹦鹉。

凭高送春目，流恨伤千古。遐思祢衡才，令人怨黄祖。
江宁阻风
赵公豫（宋代）

篱落鸡豚傍水涯，萧萧杨柳放新芽。石尤故逞波涛恶，使我行踪看晚霞。
奇仙
徐积（宋代）

奇哉奇哉有此仙，胸中广大可容天。深莫测兮高可仰，沧浪之水太山颠。
西江月　咏芙蓉四首 其四 霜中芙蓉
王慎中（明代）

熻熠偏增淑态，晶荧直逼明姿。银缸高照最相宜。

撩得芳心难银。

影闪虚疑态去，光摇错认娇随。中宵魂荡笑贪痴。

枉被无情勾引。
道傍怪松
杨万里（宋代）

夹道长松去去幽，一松奇怪独凌秋。
两枝垂地却翻上，活走双龙戏翠球。
偈公六十五首
释咸杰（宋代）

去年八月间，得旨与安闲。
摆动水云性，纵步到阳山。
元宅诸子弟，忻然力追攀。
庵居三个月，开怀宇宙宽。
忽接四明信，来书意盘桓。
天童虚法席，使君语犹端。
迢迢遣传偈公六十五首使，不问路行难。
山僧临晚景，不敢自相瞒。
搥鼓乐与行，四众亦欣欢。
先师未了底，应是起波澜。
一回饮水一回噎，临济德山俱汗颜。
初寒在告有感
陆游（宋代）

豪举当年气吐虹，即今憔悴一衰翁。
寄怀本自俗尘外，移病何妨寒雨中。
香暖候知银叶透，酒清看似玉船空。
故人吴蜀音尘断，安得相携一笑同。
祝英台近
张景祁（清代）

月华圆，人面隔，彩凤堕双翼。深锁寒簧，目断画屏隙。

者番药鼎沈烟，香篝驻火，恁梦也、影儿难觅。

苦相忆。飞来锦字云笺，摺罢又重摺。天外青鸾，密遣递消息。

为言客里金空，愁边人瘦，且莫醉、苏台春色。
桐溪即目
王元勋（清代）

桐君未可见，溪水自潺湲。帆挂浮云外，舟行乱石间。

画眉啼不住，白鹭立言闲。独把盈尊酒，临流看暮山。
滴滴泉
洪适（宋代）

石罅来泉滴，松风杂涧声。天明有公事，还忆此时清。
美女篇
江源（明代）

美女淑且都，蝤颌白玉肤。弱臂约金钏，纤腰束罗襦。

容华比桃李，无乃倾城姝。顾盻生光彩，咳唾落明珠。

问女何所止，乃在都城隅。高居起层楼，朱户临九衢。

闭门学女事，婉娩敦诗书。令颜孰不慕，币聘争先趋。

此女慕高义，玉帛徒区区。不羡大长楸，不慕执金吾。

君子孰可匹，惟希梁鸿儒。媒约何因循，中夜起踌躇。

盛年不再至，容色安所如。
半天楼望少林寺
弘历（清代）

云构倚天幕，霞标㨿月窗。临虚兹独迥，揽景信无双。

塔影林端矗，泉声涧底淙。问伊茅屋下，居士可称庞。
昨梦二章 其一
姚燮（清代）

逼人哀乐鬓星然，苦有诗怀到汝边。江水通潮漂一梦，桃花催雨过三年。

难收旧枕凄凉泪，莫怨新人婀娜怜。密树重窗犹畏冷，青檠谁与照黄泉？
溪晚凉
李贺（唐代）

白狐向月号山风，秋寒扫云留碧空。
玉烟青湿白如幢，银湾晓转流天东。
溪汀眠鹭梦征鸿，轻涟不语细游溶。
层岫回岑复叠龙，苦篁对客吟歌筒。
春日郊行杂咏 其五
弘历（清代）

花朝前后景可怜，花心柳眼争新鲜。儿童底把春光䟎，未至清明放纸鸢。
酬令狐相公使宅别斋初栽桂树见怀之作
刘禹锡（唐代）

清淮南岸家山树，黑水东边第一栽。影近画梁迎晓日，

香随绿酒入金杯。根留本土依江润，叶起寒棱映月开。

早晚阴成比梧竹，九霄还放彩雏来。
薛道祖经行诗帖赞
岳珂（宋代）

仲氏既不能定其名，经行又不能指其地。
睹奇逸于笔势，想溪山于诗意，
瞭然景物之皆备，又何必吾身之亲至也。
月浦新居
云名山（明代）

舟隐途分十里馀，寻源聊向月云居。北山不作移文诮，南亩甘联荷筱裾。

偏性避嚣宜远引，老年疏旷爱幽舒。客从方外如相访，苦竹桥西有草庐。
归閒诗二十韵
丁儒（唐代）

漳北遥开郡，泉南久罢屯。归寻初旅寓，喜作旧乡邻。

好鸟鸣檐竹，村黎爱幕臣。土音今听惯，民俗始知淳。

烽火无传警，江山已净尘。天开一岁暖，花发四时春。

杂卉三冬绿，嘉禾两度新。俚歌声靡曼，秫酒味温醇。

锦苑来丹荔，清波出素鳞。芭蕉金剖润，龙眼玉生津。

蜜取花间露，柑藏树上珍。醉宜藷蔗沥，睡稳木棉茵。

茉莉香篱落，榕阴浃里闉。雪霜偏避地，风景独推闽。

辞国来诸属，于兹缔六亲。追随情语好，问馈岁时频。

相访朝和夕，浑忘越与秦。功成在炎域，事定有閒身。

词赋聊酬和，才名任隐沦。呼童多种植，长是此方人。
扪虱新篱
饶节（宋代）

瓮牖近山巅，人言阙短垣。聊须安虎落，未免伐龙孙。

留路依松罅，埋椿避石根。从今有来客，道得始开门。
郑宁示边报走笔戏赠
刘克庄（宋代）

曾客嫖姚与伏波，惯骑生马拥雕戈。
金台有命终须筑，铁砚无功亦且磨。
见说帛书来汝洛，又传毡帐迫淮河。
只今西北多机会，吾子南归意若何。
望禁苑祥光
佚名（唐代）

佳气生天苑，葱茏几效祥。树遥三殿际，日映九城傍。

山雾宁同色，卿云未可彰。眺汾疑鼎气，临渭想荣光。

当并舂陵发，应开圣历长。微臣时一望，短羽欲飞翔。
阶
陆畅（唐代）

甃玉编金次第平，花纹隐起踏无声。

几重便上华堂里，得见天人吹凤笙。
漫兴九首
方回（元代）

欲跨羸骖去，江村访酒家。
杖头无阿堵，肯听锦囊赊。
胡捣练
晏殊（宋代）

小桃花与早梅花，尽是芳妍品格。未上东风先拆。分付春消息。

佳人钗上玉尊前，朵朵秾香堪惜。谁把彩毫描得。免恁轻抛掷。
颂古一○一首
释子淳（宋代）

妙相圆明不可亲，奴儿婢子自殷勤。
指天指地称尊大，也是传言送语人。
和原甫舍人阁下午寝归有作
欧阳修（宋代）

遥知好睡紫微郎，枕簟消薰绿蕙芳。
五色诏成人不到，万年风蕙阁生凉。
平时下直归宜早，陋巷相过意未忘。
杨子不烦多载酒，主人犹可具黄粱。
【双调】潘妃曲
商挺（元代）

绿柳青青和风荡，桃李争先放。紫燕忙，队队衔泥戏雕梁。柳丝紫，堪画在帏屏上。
闷向危楼凝眸望，翠盖红莲放。夏日长，萱草榴花竞芬芳。碧纱窗，堪画在帏屏上。
败柳残荷金风荡，寒雁声嘹亮。闲盼望，红叶皆因昨夜霜。菊金紫，堪画在帏屏上。
暖阁偏宜低低唱，共饮羊羔酿。宜醉赏，宜醉赏蜡梅香。雪飞扬，堪画在帏屏上。
小小鞋儿连根绣，缠得帮儿瘦。腰似柳，款撒金莲懒抬头。那孩儿见人羞，推把裙儿扣。小小鞋儿白脚带，缠得堪人爱。疾快来，瞒着爹娘做些儿怪。你骂吃敲才，百忙里解花裙儿带。冷冷清清人寂静，斜把鲛绡凭。和泪听，蓦听得门外地皮儿鸣。则道是多情，却原来翠竹把纱窗映。带月披星担惊怕，久立纱窗下。等候他，蓦听得门外地皮儿踏。则道是冤家，原来风动荼蘼架。月缺花残人憔悴，冷落了鸳鸯被。望天涯人未归，满目残霞景凄凄。塞鸿希，有信凭谁寄？早是离愁添秋兴，那堪镜破金钗另。懒将云鬓整，哭啼啼泪盈盈。照得镜儿明，羞睹我脸上相思病。肠断关山传情字，无限伤春事。因他憔悴而死，只怕傍人问着时。口儿里强推辞，怎瞒得唐裙祬？目断妆楼夕阳外，鬼病恹恹害。恨不该，止不过泪满旱莲腮。骂你个不良才，莫不少下你相思债？可意娘庞儿谁曾见，脸衬桃花片。贴金钿，似月里嫦娥坠云轩。玉天仙，醉离了蟠桃宴。闷酒将来刚刚咽，欲饮先浇奠。频祝愿：普天下心厮爱早团圆！谢神天，教俺也频频的勤相见。金缕唐裙鸳鸯结，偏趁些娘撇。包髻金钗翠荷叶，玉梳斜，似云吐初生月。
一点青灯人千里，锦字凭谁寄？雁来稀，花落东君也憔悴。投至望君回，滴尽多少关山泪。宝髻高盘堆云雾，钗插荆山玉。离洛浦，天仙美貌出尘俗。更通疏，没半点儿包弹处。煞是你个冤家劳合重，今夜里效鸾凤。多情可意种，紧把纤腰贴酥胸。正是两情深，笑吟吟舌吐丁香送。
只恐怕窗间人瞧见，短命休寒贱。直恁地肐膝软，禁不过敲才厮熬煎。你且觑门前，等的无人呵旋转。
七夕
宋之问（唐代）

传道仙星媛，年年会水隅。停梭借蟋蟀，留巧付蜘蛛。

去昼从云请，归轮伫日输。莫言相见阔，天上日应殊。
题竹轩
方洵武（宋代）

劲节孤根得地深，清虚谁识子猷心。
当时不是琅玕种，月下何由听凤琴。
宁古塔杂诗 其十四
杨宾（清代）

年少新丰客，翩翩亦自豪。围棋群赌墅，叶子日分曹。

果下高丽马，腰间大食刀。可怜编卒伍，万里驾风涛。
木兰花（林钟商）
张先（宋代）

楼下雪飞楼上宴。歌咽笙簧声韵颤。尊前有个好人人，十二阑韵同倚遍。

帘重不知金屋晚。信马归来肠欲断。多情无奈苦相思，醉眼开时犹似见。
山斋夜坐二首
白玉蟾（宋代）

嗅花风入鼻，掬水月浮身。
夜静焚香坐，空山一个人。
送晏桂山赴高沙郡
张蕴（宋代）

青衫赴阙已三迁，红旆临州不五年。
旧吏侉荣从事府，新民迎拥使君鞯。
牡丹池馆春融日，莼叶汀洲水涨天。
自是边筹谈笑办，归来仍侍玉皇前。
渔洋山人墓
曹宗瀚（清代）

济南名士冢，下马拜斜阳。人物东西晋，诗情中晚唐。

一抔凄草色，斗酒酹花香。雅道久沦丧，斯人未可忘。
赠柳三解
晁说之（宋代）

莫道垂杨管别离，与春离别自依依。
若教兼有征人恨，只恐鸦儿不肯归。
雨晴诗
王胄（隋代）

初晴物候凉，夕景照山庄。
残虹低饮涧，新溜上侵塘。
风度蝉声远，云开雁路长。
丰年谣五首
王炎（宋代）

满箔春蚕得茧丝，家家机杼换新衣。
五风十雨天时好，又见西郊稻秫肥。
白鸟二章章八句
许谦（元代）

嗷嗷哀鸣，迁于壤木。岂无好逑，敦彼独宿。渴饮而泉，饥啄而粟。

聊乐我员，亦曷云足。

鸿雁在渚，鹡鸰在原。物以群分，维性是便。尔鸣雍雍，尔怀急难。

无胥远矣，今亶其然。
雨中宿酒务
苏辙（宋代）

微官终日守糟缸，风雨凄凉夜渡江。
早岁谬知儒术贵，安眠近喜壮心降。
夜深唧唧醅鸣瓮，睡起萧萧叶打窗。
阮籍作官都为酒，不须分别恨南邦。
一犁春雨图次赵正字韵题之 其二
韩淲（宋代）

村舂茅屋动炊烟，负郭收他二顷田。便做丹青也堪赋，谁云不必万人传。
杂感 其四
黄遵宪（清代）

周公作《礼乐》，谓矫世弊害。秦皇焚《诗》、《书》，乃使民聋瞆。

宋祖设书馆，以礼罗措大。吁嗟制艺兴，今亦五百载。

世儒习固然，老死不知悔。精力疲丹铅，虚荣逐冠盖。

劳劳数行中，鼎鼎百年内。束发受书始，即已缚杻械。

英雄尽人彀，帝王心始快。岂知流寇乱，翻出耰锄辈。

诵经贼不避，清谈兵既溃。儒生用口击，国势几中殆。

从古祸患来，每在思虑外。三代学校亡，空使人材坏。
次韵君俞四首 其四
李之仪（宋代）

熊掌如何得豹胎，弃常嗜异信难材。端能不学邯郸步，正可同尝沆瀣杯。

有意良图休我老，他年吉卜伫君枚。云间日下容相契，且置燃萁特地催。
禅人并化主写真求赞
释正觉（宋代）

癯山早寒，老木先槁。
心潜三界空，念动一尘眇。
太虚谁与增添，万像何曾欠少。
止犹谷神唯自知，肯把閒身相搅扰。
访张元德
戴复古（宋代）

今宵何幸宿书林，议论从横感慨深。
黄卷具传千古意，青灯照慨几人心。
狂夫嗜饮夜偷酒，污吏容私昼攫金。
尧舜君民旧风俗，凡经几变到于今。
见殷尧藩侍御忆江南诗三十首诗中多叙苏杭…继和之
白居易（唐代）

江南名郡数苏杭，写在殷家三十章。君是旅人犹苦忆，

我为刺史更难忘。境牵吟咏真诗国，兴入笙歌好醉乡。

为念旧游终一去，扁舟直拟到沧浪。
游仙曲寄外舅吴宾岑先生
蒋曰豫（清代）

天风吹海珊瑚湿，琼楼隐约排云出。曙色微茫晓露浓，霓裳一队凌波立。

同蹑青鸾拜玉皇，五铢衣暖缀明珰。白榆历历莺声滑，碧水迢迢蜃气凉。

双成憨坐蓬莱岛，花落嵰山红不扫。笑掷明珠戏凤凰，星眸下觑尘寰好。

才动尘心上界知，一篇真诰降彤墀。广寒齐奏钧天曲，折赠芙蓉当柳枝。

璇宫人去苍苔锁，世味深尝无一可。回首红墙粉汉遥，青天碧月情无那。

桃开桃落岁华赊，重叩瑶池阿母家。乞返玉真清冷地，不司符箓只司花。
仙女词
施肩吾（唐代）

仙女群中名最高，曾看王母种仙桃。

手题金简非凡笔，道是天边玉兔毛。
谒严先生祠 其九
李楩（明代）

老卧高台自夙缘，无疆风月不须钱。峰峦对出临无地，云水相依乐有天。

隔浦渔歌喧晓日，窥关鹤影戏朝烟。几先一着惟君早，采石江头憾谪仙。
句
戴寥（唐代）

蛾绕灯轮千燄动，鹤飞云路一声长。
江阴赵焕文茂才殉节纪书后
郑孝胥（清代）

天下行同伦，中国本无患。贼臣倡犯上，举世乃好乱。

排满实邪说，不义岂尊汉。斯民既趋利，倒戈复何惮。

能发不能收，瓦解变愈幻。人人怀异志，所务在争纂。

神州遂陆沈，深谷化高岸。名教益扫地，丈夫殊可贱。

伟哉赵茂才，一死定众眩。夷狄犹有君，诸夏竟俱叛。

行天揭日月，顺逆所必辨。薄俗诬大同，相率入焦烂。

纲常彼何罪，小康足为善。老夫虽遗民，未死火在炭。

救民诚吾责，卫道待义战。
武陵
陶弼（宋代）

曲台风月德山云，梦想中间有几春。
臣葬江鱼终爱楚，民逃花洞不思秦。
游栖岩寺
李益（唐代）

晚上梯延洞，通宵兴莫穷。高明千嶂月，清爽一岩风。

坐久衣衫润，吟馀物象空。举头星可摘，疑在广寒宫。
题施武子所藏醉白堂记
楼钥（宋代）

堂名醉白尚存不，词翰辉光射两眸。
天下曾除苏氏学，禁中却有太清楼。
旧碑於世已难见，真迹惟君乃得收。
感叹不堪衰泪落，林卢山下水空流。
江上
吴振棫（清代）

白鹭飞来踏浪花，寒鱼得汕便为家。估帆争向沙头落，筀竹阴阴酒旆斜。
敬宗睿武昭悯孝皇帝挽歌三首 其二
刘禹锡（唐代）

任贤劳梦寐，登位富春秋。欲遂东人幸，宁虞杞国忧。

长杨收羽骑，太液泊龙舟。惟有衣冠在，年年怆月游。
浣溪沙
王大简（宋代）

拂面凉生酒半醒。廉纤小雨晚初晴。过云无定月亏盈。

庭户不初春悄悄，阑干倚遍夜深深。几回风竹误人听。
乞休
鲍彪（宋代）

一纶长伴月娟娟，满岸芦花入短舷。
薜荔未堪华衮用，此身甘作老林泉。
秋日晚晴呈同院
文同（宋代）

秋风淅淅吹碧虚，白云鳞鳞如卧鱼。
共君今夜赏明月，兴来谁欲骑蟾蜍。
宿庆善寺
王十朋（宋代）

刚被篙工误，迟留一日装。川涂隔浩渺，灯火乱昏黄。

呼仆回行李，寻僧宿上方。山前十里雪，夜入梦魂香。
山居
王灏（清代）

高卧一无虑，柴门多夕晖。不知山径远，翻讶故人稀。

凉月下疏竹，清风怀采薇。隔林烟火动，处处荷锄归。
南窗下芭蕉盛开五月潇然有秋意
孙一元（明代）

道人生意山中足，养得芭蕉四五枝。尽取幽凉供稳睡，还分秋色与新诗。
五羊遣书问董仲修二首
曾丰（宋代）

八面海风乱，四时天气均。
常馐皆药物，熟客只医人。
笔研为谋左，烟岚与死濒。
仅从危得饱，姑以健偿贫。
次叔通推官见寄二首
刘学箕（宋代）

海错园蔬富矣哉，杜醪龙婿一时来。
放杯停筋情何似，经造无何半日回。
次韵晁无斁春怀
陈师道（宋代）

城郭朝阳散积阴，郊原注目日青深。
年衰鸥鹭如今是，梦断邯郸何处寻。
语鹊飞乌春稍稍，重帘深院晚沉沉。
不辞杖屦冲泥雪，未有琼琚报好音。
凉州词 其一
陈䞇（明代）

黄沙碛迥塞云低，苜蓿秋来长作齐。何处戍楼羌笛奏，雁行惊起日将西。
九日登西高山最高顶
秦涌（清代）

茱萸斜插友人同，挥酒仙床兴不穷。棋散千村飞鸟外，星罗万象夕阳中。

闲寻古寺霜前菊，戏说山斋秋末菘。百岁英雄今在否，离离衰草霸图空。
风雨夜拥炉防警楫儿从傍屡作啼思
陆深（明代）

野居宁免惧，所恨乏兼赀。鸡犬偶不宁，儿女成悲啼。

青毡有旧物，绿林多健儿。昨闻东西陌，颇受狐鼠欺。

明灯守长夜，风雨正凄其。岂云网可漏，无乃岁阻饥。

春阳正骀荡，民物方皞熙。愿言寄当路，莫惮催科迟。
江城子（黄子由少监同内子慧齐奉岳母定齐相遇，席间因走笔次韵）
张鎡（宋代）

试霜池面浅粼粼。鹊飞晴。远峰明。蓬岛群仙，来过瑞云清。龙榜当年人第一，黄叔度，是前生。

玉堂行见演丝纶。彩毫轻。思难停。醉里长鲸，翻浪吸东溟。谢女风流相称好，金母更，鬓常青。
卜算子
陈道师（宋代）

梅岭数枝春，疏影斜临水。不借芳华只自香，娇面长如洗。
还把最繁枝，过与偏怜底。试把鸾台子细看，何似丹青里。
句
周必大（宋代）

竹多翻障月，木老只啼乌。
东阳作
吴森（清代）

列巘层层拱四维，雪消斜日透林霏。寒潮夜向钱塘落，估舶春从海峤归。

沈氏楼边新燕入，罗家宅里旧人稀。惟余一片都梁草，怀抱馨香斗菊妃。
题画芭蕉
吴灏（清代）

飕飕芭蕉著雨声，枝枝叶叶若为情。一春惆怅孤衾冷，欹枕灯昏梦不成。
妇叹
危稹（宋代）

记得萧郎登第时，谓言即日凤皇池。
而今老等闲官职，日欠人钱夜欠诗。
张几仲侍郎挽词三首
杨万里（宋代）

京口连沧观，洪都孺子亭。
飞觞回落月，洒笔湿寒星。
别去长离索，皈来遽杳冥。
知公喜侬句，五字酹英灵。
闻杨学士士奇卧病赋诗寄简十首 其十
胡俨（明代）

昔年染翰共承恩，今日看云忆故人。两鬓萧萧空自老，不才未有报涓尘。
饭间戏作
姜特立（宋代）

平生无事业，只是养此腹。
虽曰负将军，念尔相随逐。
一朝我若行，枵然入空木。
问尔将何之，无功难爱禄。
夏日临江诗
杨广（隋代）

夏潭荫修竹，高岸坐长枫。日落沧江静，云散远山空。

鹭飞林外白，莲开水上红。逍遥有馀兴，怅望情不终。
颂古五十三首
释文礼（宋代）

策起眉毛示育王，分明佛面露堂堂。
至今阿耨池中水，流落人间润八荒。
送范使君视浙江学
王世贞（明代）

柏梁谁为荐相如，使者俄惊天上除。但道声名新岳牧，不知词赋旧公车。

春风绛帐诸生里，粤海青山百战馀。更是折冲多俎豆，可能兼采计然书。
对雨怀陶掾
韦骧（宋代）

雨气侵池馆，清如秋向深。遥知修敌具，萧洒不关心。
春郊闲望
寇准（宋代）

风骚高处谢知音，公退何妨纵野吟。弱柳不能牵别恨，片云应念识闲心。

沙平古岸春潮急，门掩残阳暮草深。凝望江皋动幽兴，数声钟磐出西林。
潮音洞
缪燧（清代）

层冈如欲渡，临虚疑负鳌。崖洞深不测，曲折藏波涛。

相传观音深，恐是蛟龙巢。地底鸣空雷，昼夜风怒号。

复岛走相向，延互环周遭。凭临不敢窥，激浪湔衣袍。

海潮驾群峰，顾盼引兴豪。孤立当秋风，俯仰宇宙高。
自赞
释法薰（宋代）

握拂子，坐绳床。
默尔无言，其声琅琅。
断衲僧命脉，坏业林纪纲。
丹青写出，丑恶难藏。
一任傍人话短长。
采桑子
黄庭坚（宋代）

虚堂密候参同火，梨枣枝繁。深锁三关。不要樊姬与小蛮。

遥知风雨更阑夜，犹梦巫山。浓丽清闲。晓镜新梳十二鬟。
衣上酒痕
李龏（金朝）

江令宅边萧帝寺，桃花曾借客温存。湘罗袄上经年酒，错被人疑作泪痕。
胡笳十八拍 第十一拍
李纲（宋代）

天子不在咸阳宫，翠华拂天来向东。江间波浪兼天涌，中有云气随飞龙。

干戈兵革斗未止，无复射蛟江水中。江边老人错料事，时危惨澹来悲风。
阻雨宝田家
戈涢（清代）

相对话淫潦，愁阴何日开。惊闻茶鼎沸，又道雨声来。

屋避床床漏，阶封步步苔。农家方望岁，妇子倍增哀。
行子
萧元之（宋代）

行子家何处，征帆楚岸开。
沧江还几曲，白鸟忽双来。
别酒寒冲醒，轻舟浪打回。
孤怀正牢落，更听暮猿哀。
洞仙歌（辛卯嘉禾元夕作）
丘崈（宋代）

江城梅柳，惯得春先处。催趁风光上歌舞。见九衢、车马流水如龙，喧笑语，罗绮香尘载路。

欢娱多暇日，尊俎风流，重见承平旧官府。有多少、佳丽事，堕珥遗簪，芳径里，瑟瑟珠玑翠羽。好惜取、韶华醉连宵，更莫待、收灯酒阑人去。
游城南韩氏庄
孟郊（唐代）

初疑潇湘水，锁在朱门中。时见水底月，动摇池上风。

清气润竹林，白光连虚空。浪簇霄汉羽，岸芳金碧丛。

何言数亩间，环泛路不穷。愿逐神仙侣，飘然汗漫通。
和朱晦庵
刘清之（宋代）

谁云两州牧，择笏望辕门。渠亦髭须好，公今德义尊。
上虞逆旅见旧题岁月感怀
陆游（宋代）

舴艋为家东复西，今朝破晓下前溪。
青山缺处日初上，孤店开时莺乱啼。
倦枕不成千里梦，壤墙闲觅十年题。
漆园傲吏犹非达，物我区区岂足齐。
辽东行
王建（唐代）

辽东万里辽水曲，古戍无城复无屋。
黄云盖地雪作山，不惜黄金买衣服。
战回各自收弓箭，正西回面家乡远。
年年郡县送征人，将与辽东作丘坂。
宁为草木乡中生，有身不向辽东行。
句
吴伯凯（宋代）

平生五千卷，为方不为圆。
游赵村杏花
白居易（唐代）

赵村红杏每年开，十五年来看几回。

七十三人难再到，今春来是别花来。
织图二十四首 其二十二 织
楼璹（宋代）

青镫映帏幕，络纬鸣井栏。轧轧挥素手，风露凄已寒。

辛勤度几梭，始复成一端。寄言罗绮伴，当念麻苧单。
季高送酒
陈与义（宋代）

自接麯生蓬户外，便呼伯雅竹床头。
真逢幼妇着黄绢，直遣从事到青州。
自居剡源少遇乐岁辛巳之秋山田可拟上熟吾贫
戴表元（宋代）

中年涉事熟，欲学唾面娄。
逡巡避少年，起秽不敢酬。
旁人吁已避，自喜计虑周。
微劳消厚疚，浅辱胜深忧。
从知为下安，处上反无俦。
人生各有志，勇懦从所求。
挽蜀帅张公珏
刘壎（宋代）

玉垒云浮五十秋，关西虓将勇无俦。
三吴甑堕犹坚守，八柱唇无不耐愁。
沪水捷收劳骠褭，夔门机伏失兜鍪。
吾君不负吾宁死，遗恨谁怜快敌雠。
长门怨
徐惠（唐代）

旧爱柏梁台，新宠昭阳殿。
守分辞芳辇，含情泣团扇。
一朝歌舞荣，夙昔诗书贱。
颓恩诚已矣，覆水难重荐。
烂柯图
郑思肖（宋代）

日出樵柴日落归，几年黑白梦纷飞。看来直待斧柯烂，始悟老仙棋外机。
得寿仁、寿俊二子中涂家书三首
杨万里（宋代）

子壮秪觉幼，子学秪觉迟。
二子忽颀然，语离又作悲。
今年来官忽，二子暂我随。
悬知住不久，且复相从嬉。
鹤书自天降，槐花呼汝归。
伯也恐我愁，愿留不忍辞。
仲也惨不释，飞鸣思及时。
岂有凤将雏，雏长禁其飞。
决焉遣还家，一笑更不疑。
傍人怪无泪，泪入肝与脾。
次韵用学礼
许月卿六（宋代）

章泉姓字馥於梅，宅相相逢亦妙哉。
见说章泉诗刻梓，幸分一本洗尘埃。
拟唐人四时宫词二十首次官汝清韵 其一 春词
江源（明代）

一春翠辇不曾过，敢恨青娥皓齿歌。丹凤不传天上信，九重安否近如何。
冯秀才宅晚饮
李新（宋代）

雪丝雾幕晚阴浓，还隔家山几许重。
引睡恁君一樽酒，欲将归梦过鳌峰。
挽徐泰初 其三
刘岩（清代）

造物使子穷，穷且至于死。死且在道途，何为命如此。

孱孱浮薄躯，船木薄如纸。潞水深复深，蛟鼍弄牙齿。

一榇波上轻，归去三千里。篷窗夜哭声，如在枫林里。
虞美人（中吕调）
张先（宋代）

苕花飞尽汀风定。苕水天摇影。画船罗绮满溪春。一曲石城清画、入高云。

壶觞昔岁同歌舞。今日无欢侣。南园花少故人稀。月照玉楼依旧、似当时。
偈
刘克庄（宋代）

远希大慧无，近笑孤峰絮。
多少初地人，争问末后句。
次韵胡德广书怀
汪藻（宋代）

大瓠既成实，无用始欲剖。鲋鱼困车辙，求活赖升斗。

我昔诵斯言，感叹铭座右。慎惜千金躯，未欲聊俯就。

数子磊落人，好事真吾友。相期竹西游，晚岁并耕耦。

如何窘穷途，狺狺吠群狗。平生笑俗士，反欲较妍丑。

譬如恶影人，乃与影竞走。今复念边陲，未暇从田叟。

弹冠宜汇征，子先我欲后。世间樗与栎，拳曲自难揉。
灵照女赞
释妙伦（宋代）

生不居家，长不出嫁。
一柄笊篱，天上天下。
虽然不直分文，只是无人著价。
泰山
王奕（元代）

扆齐机鲁镇天关，左右微垣列两班。
大展明堂俱翕受，黄河东畔少游山。
贺车驾幸秘书省二首
吕祖谦（宋代）

麟台高柳识雕舆，共记中兴幸省初。
黄道再传天子跸，青编重入史臣书。
需云下际君恩盛，晨露高张乐节舒。
若写鸿猷参大雅，定非周鼓颂田渔。
送张宜父赴南从幕府
徐积（宋代）

江南秋色芙蓉香，满江秋水倾银潢。泛水依花人姓张，涛翻浪涌挥文章。

突然出者何苍苍，巨鳌曝背来中央。鼋鼍仰首伏四旁，登临谈笑得庾郎。

安得霜鹘腰胯长，骑上秋空追鹔鹴。北望海门形势强，美哉壮观吴封疆。

若将前代论兴亡，直谈孙氏到陈梁。凡为佐命可哀伤，其诸奸孽如豺狼。

倾谗正直诬忠良，以国贩卖为贾商。歌姬舞女金满堂，不须为盗持刀鎗。

身虽幸免遗其殃，子孙戮辱甚犬羊。所以不欲读史书，鼻洟目汁沾髭须。

润州支使相如无，山阳老子如唐衢。
周元亮奉赦南还龚孝升有诗赠别旋起青州道次韵和寄 其四
邹式金（清代）

琴书千里梦，金粉六朝身。路鬼揶揄好，人谁信汝贫。
堂成不施丹雘唯纸窗水屏萧然如野人之居偶作
苏辙（宋代）

高栋虚窗五月凉，客来扫地旋焚香。
白云低绕明月观，涨海东焚清暑堂。
病久渴心思沆瀣，梦回余念属潇湘。
老人夫妇修行久，此处从今是道场。
茂恭见和再用前韵奉酬
喻良能（宋代）

忆昔永新番水，俱吏江左三年。
不作载苡马援，聊为留犊苗篇。
送汪仲淹从长公南归因怀仲嘉
欧大任（明代）

公车辞去问山林，曾笑东方共陆沉。佩绾赤虹江水阔，骑归紫陆岳云深。

家惟令弟如何点，侠过诸兄更季心。海内才名看竞起，蓟门犹待北来音。
和李秀才边庭四时怨
卢汝弼（唐代）

春风昨夜到榆关，故国烟花想已残。

少妇不知归不得，朝朝应已望夫山。

卢龙塞外草初肥，雁乳平芜晓不飞。

乡国近来音信断，至今犹自著寒衣。

八月霜飞柳半黄，蓬根吹断雁南翔。

陇头流水关山月，泣已龙堆望故乡。

朔风吹雪透刀瘢，饮马长城窟更寒。

半夜火来知有敌，一时齐保贺兰山。
幽栖
戴炳（宋代）

幽栖颇喜隔嚣喧，无客柴门尽日关。汲水灌花私雨露，临池叠石幻溪山。

四时有景常能好，一世无人放得闲。清坐小亭观众妙，数声黄鸟绿阴间。
云门寺
白居易（唐代）

昨夜有风雨，云奔天地合。
龙吟古石楼，虎啸层岩阁。
幽意未尽怀，更行三五匝。
京口喜雨楼落成呈史固叔侍郎
戴复古（宋代）

京口画楼三百所，第一新楼名喜雨。大鹏展翼到中天，化作檐楹不飞去。

一日登临天下奇，华灯照夜万琉璃。上与星辰共罗列，下映十里莲花池。

泰山为曲海为酿，手挈五湖为瓮盎。银糟香沸碧瑶春，歌舞当垆多丽人。

使君歌了人皆饮，更赏谷中花似锦。五兵不用用酒兵，折冲樽俎边尘寝。

兹楼屹作东南美，孰识黄堂命名意。特将此酒噀为霖，四海九州同一醉。
题护法寺瑛老默堂
李纲（宋代）

维摩丈室何年设，满目江山自风月。道中试露默中机，千偈澜翻本无说。
题扇二十四首
曹勋（宋代）

燕尾溪头晚色分，蜂腰山断日斜曛。
半篙碧静秋垂钓，一棹黄昏冷载云。
题仁老所画枕屏 其五
邹浩（宋代）

身在九疑麓，门当二水流。谁知剡中胜，朝夕助嬉游。
种桃
姜特立（宋代）

种桃三百树，随处有开花。
来年三二月，便是武陵家。
还安舟中
萧澥（宋代）

乱蝉鸣咽夕阳天，杨柳阴中几客船。
岸下长江流浩浩，谁知岸小有乾田。
满庭芳（游人涤赋）
陈若晦（宋代）

五洞深沈，九峰回抱，望中云汉相侵。暮春天气，宫殿翠烟深。一片山光澹净，溪月上、碧水浮金。琼楼杪，仙人度曲，空外响虚音。

龙香，时暗引，青鸾白鹤，飞下秋阴。露华冷、琼珠点缀瑶林。犹记华胥梦断，从别后、几许追寻。人间世，逝川东注，红日又西沈。
全太后为尼
汪元量（宋代）

南国旧王母，西方新世尊。
头颅归妙相，富贵悟空门。
传法优婆域，诵经孤独园。
夜阑清磬罢，趺坐雪花繁。
胡和卿用所赠王复翁韵见寄叠韵奉谢
徐瑞（宋代）

世味居然如嚼蜡，贪閒犹爱故丘瓜。寸心自欲期千载，一理端能贯百家。

为山功夫在进篑，穷源消息问乘槎。此去相从须有日，裂笺聊当寄梅花。
月夜江行
权德舆（唐代）

扣舷不能寐，浩露清衣襟。
弥伤孤舟夜，远结万里心。
幽兴惜瑶草，素怀寄鸣琴。
三奏月初上，寂寥寒江深。
燕子来舟中作
杜甫（唐代）

湖南为客动经春，燕子衔泥两度新。
旧入故园尝识主，如今社日远看人。
可怜处处巢居室，何异飘飘托此身。
暂语船樯还起去，穿花贴水益沾巾。
满江红 其九 青墩夏咏，和陈其年江村韵
董元恺（清代）

万绿丛深，忽点缀、黄鹂两个。日趖午、槐阴斜转，苔阴低簸。

赤苋紫茄田野味，芋区瓜架园蔬课。问白头、遗老话桃源，随风唾。

长松下，结趺坐。疏藤上，曲肱卧。喜日长无事，壶中天大。

待月且乘烟水舫，凌云欲鼓潇湘舵。傍柴门、犬吠竹边桥，谁相过。
一剪梅·舟过吴江
蒋捷（宋代）

一片春愁待酒浇。江上舟摇，楼上帘招。秋娘渡与泰娘桥，风又飘飘，雨又萧萧。（渡 一作：度。）
何日归家洗客袍？银字笙调，心字香烧。流光容易把人抛，红了樱桃，绿了芭蕉。
宋明堂歌九首 其二 登歌
谢庄（南北朝）

雍台辨朔，泽宫练辰。洁火夕照，明水朝陈。六瑚贲室，八羽华庭。

昭事先圣，怀濡上灵。肆夏戒敬，升歌发德。永固鸿基，以绥万国。
次韵大受登天法塔见刘王二陵
王灼（宋代）

试纵浮图目，闲纾客子情。
轩腾超世界，指点识乡程。
天大云欹野，江蒸气抱城。
长风饶振薄，落日倒光晶。
古色千年在，悲歌百虑盈。
战争初自苦，成败几堪惊。
狐兔窗蓬颗，珠玑入里氓。
剑关犹北向，巫峡只东倾。
往意平三叹，馀踪付一瞠。
誓言逃俗网，碧海跨飞鲸。
颂古一○一首 其三十四
释子淳（宋代）

一片灵明本妙圆，个中非正亦非偏。宝峰瑞草无根蒂，不待春功色自鲜。
寄李处州
赵蕃（宋代）

近别遂累日，逢人空附书。
虽能道所以，未辱报何如。
千里江山外，一春风雨余。
梦成同泛宅，起欲命篮舆。
偈颂三十四首 其三
释如净（宋代）

抉出达磨眼睛，作泥弹子打人。海枯彻过底，波浪拍天高。
元日观朝
厉玄（唐代）

玉座临新岁，朝盈万国人。火连双阙晓，仗列五门春。

瑞雪销鸳瓦，祥光在日轮。天颜不敢视，称庆拜空频。
秋思
顾璘（明代）

露下风高燕雁斜，秋光平落楚江涯。霞绡堕树飘枫叶，雪浪排江涨苇花。

爱酒虽贫多酿黍，避人无事远移家。经旬积雨怜衰病，断绝门前问字车。
敬用无咎学士年兄长韵上呈子方太仆
蔡肇（宋代）

两河郡县沦西方，西人思汉今未忘。
果园芜没白草芳，旃裘戏未谁家郎。
车箱峡口涧谷长，旄头倒挂回穹苍。
王师西出讨獝狂，六花簇垒来堂堂。
前锋锐头臂两枪，伏奸谨索收生羌。
天声隐辚摇姑臧，奇兵缭背断馈粮。
决河有声如坏冈，城头击钟声殷床。
万甲几欲漂无旁，虽有伉健谁腾骧。
一夫不敢陵彼隍，未首欲东促归装。
缄胸有策须眉扬，归来恍恍若有亡。
劬劳累日何由償，战鞍挂屋寻书囊。
目随飞鸿思帝乡，彭城老将官横行。
幕中市骏收鹔鹴，射堂两部奏清商。
应弦破镝如蜂房，谈笑斥土覉名王。
画图遣奏朝明光，诏书留典真乘黄。
锦鞯玉勒春风香，平池老柳高云凉。
神骏在目豪吟觞，跨下蹀躞惊凫翔。
皇居九衢天中央，我时项背聊相望。
西城九月天陨霜，夜谈关塞评文章。
微言窃比惠与庄，和诗脱笔觉我忙。
祝君韬养寿且祥，功名有来成堵墙。
勿忧寒暑败肉浆，韔弓箙矢用则张。
春尽日送闻人伯卿次家君韵
张孝祥（宋代）

早年翰墨场，未见心已亲。笔底三峡流，胸次万卷春。

相从未淹时，欲别故恼人。敢赓老仙诗，索去不用频。
包筱笠
王泰偕（清代）

人生三万六千之日不为久，不如意事乃八九。我欲搔首问青天，青天不语君知否。

知否孤儿不独我，画荻断机赖贤母。北堂萱草自忘忧，但得晨昏侍左右。

君胡忽发长吟吼，廿年叹息饥驱走。钟鼎未博菽水惭，毋乃犹为世掣肘。

我有狂言君莫嗤，愿君一听开笑口。金印累累大于斗，不闻可买慈亲寿。

古来禄养娱亲者，几许声名留不朽？高官显爵何足论，落落余子徒蒙垢。

荣亲未得辱亲随，富贵浮云亦何有？君才况非庸庸比，岂必声名落人后？

我亦早年无父人，握管披图难下手。愿祝春晖一万春，万分图报一分厚。

潘令板舆那足多，欧阳继起期无负。君不见晚岁光阴阅蔗甜，早年荼苦良匪苟。
今春苦雨初有春半曾无十日晴之句去立夏无几日愈雨足成五诗 其一
方回（元代）

小楼欲下怕泥行，春半曾无十日晴。老眼看花如隔雾，只消卧听卖花声。
和唐韦相国盛山十二咏 其五 流杯渠
韦骧（宋代）

渠湾水流速，杯漾酒行迟。莫诮经营巧，清欢得所施。
齐天乐 络纬
厉鹗（清代）

夕阳才作微凉意，幽窗便闻秋纺。怨绪回风，情丝曳雨，交戛依然摇飏。

离悰记往。在枫叶横塘，豆花深巷。翠股斜攲，萧萧又送去年响。

何人听时较早，旧啼银烛背，寒素无恙。染黛形轻，翻车韵急，偏隔秦楼朱幌。

馀绚漫想。怕短发难搔，助愁千丈。夜色柴门，几声天更爽。
寓意拟行路难三章 其一
姚燮（清代）

猎奴意在得虎豹，肥肉膏粱饲鹰犬。天云拄海潮气扼，疾风掠鹰劲草捲。

行路难，君毋行。姓氏尚茫昧，肝胆相吐倾。君不见琅玕拂月无纤尘，凤实未结摧为薪。
谏太宗十思疏
魏征（唐代）

臣闻求木之长者，必固其根本；欲流之远者，必浚其泉源；思国之安者，必积其德义。源不深而望流之远，根不固而求木之长，德不厚而思国之理，臣虽下愚，知其不可，而况于明哲乎！人君当神器之重，居域中之大，将崇极天之峻，永保无疆之休。不念居安思危，戒奢以俭，德不处其厚，情不胜其欲，斯亦伐根以求木茂，塞源而欲流长也。(思国之理 一作：思国之治；塞源而欲流长也 一作：塞源而欲流长者也)

凡百元首，承天景命，莫不殷忧而道著，功成而德衰。有善始者实繁，能克终者盖寡。岂取之易而守之难乎？昔取之而有余，今守之而不足，何也？夫在殷忧，必竭诚以待下；既得志，则纵情以傲物。竭诚则胡越为一体，傲物则骨肉为行路。虽董之以严刑，振之以威怒，终苟免而不怀仁，貌恭而不心服。怨不在大，可畏惟人；载舟覆舟，所宜深慎；奔车朽索，其可忽乎！(胡越 一作：吴越)

君人者，诚能见可欲则思知足以自戒，将有作则思知止以安人，念高危则思谦冲而自牧，惧满溢则思江海下百川，乐盘游则思三驱以为度，忧懈怠则思慎始而敬终，虑壅蔽则思虚心以纳下，想谗邪则思正身以黜恶，恩所加则思无因喜以谬赏，罚所及则思无因怒而滥刑。总此十思，弘兹九德，简能而任之，择善而从之，则智者尽其谋，勇者竭其力，仁者播其惠，信者效其忠。文武争驰，在君无事，可以尽豫游之乐，可以养松乔之寿，鸣琴垂拱，不言而化。何必劳神苦思，代下司职，役聪明之耳目，亏无为之大道哉！(想谗邪 一作：惧谗邪；弘兹 一作：宏兹；在君 一作：君臣)
和静照诗韵
释普度（宋代）

汲来崖瀑煮新茶，紫玉瓯中现瑞霞。
到此豁然如梦觉，一天疏雨湿秋花。
好事近 其一 和李清宇
王千秋（宋代）

六幕冻云凝，谁剪玉花为雪。寒入竹窗茅舍，听琴弦声绝。

从他拂面去寻梅，香吐是时节。归晚楚天不夜，抹墙腰横日。
咄庵
释居简（宋代）

咄地一下，好肉剜疮。更安名字，雪上加霜。
题江干初雪图
韩忠彦（宋代）

诸公当日聚岩廊，半谪南荒半已亡。唯有紫枢黄阁老，再开图画看潇湘。
初出贡院买山寒球花数枝
杨万里（宋代）

寒球著意殿余芳，小底来禽大海棠。
初喜艳红明芩子，忽看淡白散花房。
风光不到棘围里，春色也寻茅舍旁。
便有蜜蜂三两辈，啄长三尺绕枝忙。
至华子岭初见黄山天都峰
李弥逊（宋代）

华子岭头云荡胸，秋高木落万山重，
巨灵擘石分南北，扶出天都第一峰。
戊戌端午
方回（元代）

退休敢望赐宫衣，破箧重寻旧暑絺。
梅子黄时端午又，葵花红处故园非。
画符焉用元无病，标锦休争但合归。
赖有故人饷新煮，一杯草草勒鱼肥。
和子瞻和陶渊明杂诗十一首
苏辙（宋代）

我来适恶岁，斗米如珠量。
何时举头看，岁月守心房。
念我东坡举，忍饥海中央。
愿举勿言饥，稷卨调阴阳。
玉池有清水，生肥满中肠。
庆涂权尉三首
陈元晋（宋代）

朝忧猛虎夕长蛇，吊战场方忆李华。
自笑病来宽带眼，那能老去植幢牙。
如君政合登东阁，顾我惟堪老北涯。
宾主秋风南浦路，旗铃好听捷音哗。
句
韩溉（唐代）

门掩落花人别后，窗含残月酒醒时。（《愁诗》，

见《吟窗杂录》）
悲秋
陆游（宋代）

小雨帘栊惨淡天，醉中偏藉乱书眠。
梦回有恨无人会，枕伴橙香似昔年。
真州送林明府携家还乡 其一
佘翔（明代）

故园何处是，闽海路漫漫。儿女天涯泪，穷愁世路难。

新诗工谢朓，往事拙潘安。一卧秋江上，鲈鱼满钓竿。
减字木兰花（晁别驾生日）
周紫芝（宋代）

当年文伯。曾是东坡门下客。文采风流。奕叶传芳总未休。

为公持酒。愿祝彩衣无限寿。归觐枫宸。剩醉长安几度春。
重雾
黄遵宪（清代）

碌碌成何事，有船吾欲东。百忧增况瘁，独坐屡书空。

雾重城如漆，寒深火不红。昂头看黄鹄，高举挟天风。
录苔梅
张沄（宋代）

老身全身著艾蒳，不耐久蛰潜拿空。
爪头拨动阳春信，香在霜痕雪点中。
浣溪沙·万顷风涛不记苏
苏轼（宋代）

万顷风涛不记苏。雪晴江上麦千车。但令人饱我愁无。
翠袖倚风萦柳絮，绛唇得酒烂樱珠。尊前呵手镊霜须。
次韵宾旸观陆右丞
方回（元代）

出城挟一儿，策杖极幽邃。村俗谂父老，古迹按图志。

平生丘园谂，贲趾远朝市。行行墟墓间，是亦有何味。

陆家三太守，此邦荣世仕。旧祠附学宫，缘情颇应义。

奈何埤雅公，像于王氏置。君不平其然，似欲删厥位。

俚舛聊举隅，谄媚□触类。一一口舌争，何事如人意。
金台春意图为夏进士赋
薛瑄（明代）

西山千仞插天碧，东海排空浪头白。山雄海壮拥神京，中有金台临紫陌。

台高迢递绝尘埃，九天星斗罗三台。台前一夜东风起，吹得皇都花柳开。

花枝杲杲明朝旭，柳色依依袅轻绿。九衢车马睹晴辉，万井笙歌连曙烛。

有客磊落丰城人，宝剑出匣光芒新。两度青云不得意，今年一举超常伦。

金台骀荡春光好，对策彤庭漏声晓。宝殿胪传瑞气多，天门榜放祥云绕。

锡宴南宫春昼迟，锦袍不管杯淋漓。醉向和风满归路，紫骝蹀躞争骄嘶。

绮楼翠牖出云幕，粉黛朱颜拥芍药。倾城人看绿衣郎，意气昂昂动寥廊。

幸逢明圣坐垂旒，联翩彩凤鸣高丘。成名祗向雁塔写，放歌不作平康游。

金台春色看未已，又沐天恩还故里。尽将此意入丹青，期与乾坤传不毁。
上饶界首伤曾殊
严粲（宋代）

故人曾此赋梅诗，人共梅花一梦非。欲唤青山话前事，西风吹泪湿征衣。
答曾子固南丰道中所寄
王安石（宋代）

吾子命世豪，术学穷无闲。
直意慕圣人，不问闵与颜。
彼昏何为者，诬构来（左口右颜）（左口右颜）。
应逮犯秋阳，动为人所叹。
不恤我躬瘁，乃嗟天泽悭。
令人念公卿，烨烨趋王班。
泊无悯世意，狙猿而佩环。
爱子所守卓，忧予不能攀。
永矢从子游，合如扉上鐶。
愿言借余力，迎浦疏潺潺。
亦有衣上尘，可攀裨泰山。
大江秋正清，岛溆相萦弯。
四盼浩无主，日暮烟霞斑。
水竹密以劲，霜枫衰更殷。
常托亦云健，行矣非闲关。
相期东北游，致馆淮之湾。
无为袭宁嬴，悠然及温还。
赠常州报恩长老二首 其一
苏轼（宋代）

碧玉碗盛红玛瑙，井华水养石菖蒲。也知法供无穷尽，试问禅师得饱无。
水龙吟（金陵作）
杨冠卿（宋代）

渡江天马龙飞，翠华小驻兴王地。石城钟阜，雄依天堑，鼎安神器。鳷鹊楼高，建章宫阔，玉绳低坠。望郁葱佳气，非烟非雾，方呈瑞、璇霄际。

貔虎云屯羽卫。壮金汤、更隆国势。天骄胆落，狼烽书熄，玉门晏闭。祗谒陵园，长安□远，中兴可冀。笑六朝旧事，空随流水，千古恨、无人记。
又叠闲字韵四首送李宫詹山公归都门 其二
陈恭尹（清代）

史馆清华未是闲，衮衣何幸在东山。雕鞍晚觅菩提寺，彩鹢朝移荔子湾。

得御名流盈座上，著书关令候行间。皇华使命殊三晋，不向诸侯问玉环。
淮岸阻风
戴复古（宋代）

舣棹枫林外，平沙走晚晴。
秋深红鹤至，波动白鸥惊。
荻浦留三日，江州计几程。
夜来风色好，行不待天明。
次储子椿金陵作别韵
李之仪（宋代）

千里波涛一叶中，急难平日但闻风。自非积习有天得，那复间关特地同。

乐事放怀须命酒，生涯何处不飘蓬。先归只作寻常别，切莫樽前感断鸿。
次韵高秘书谒陆待制二首
苏泂（宋代）

海上三神宅，人间陆放翁。
谈谐诗雅咏，任己易屯蒙。
松竹当姬侍，鸥禽是仆童。
后来那可计，应有不如公。
次韵吴思道赠姑溪道人
周紫芝（宋代）

残生拟觅山中伴，万事厌从儿辈谈。笑我携家常作客，羡君买地已成庵。

早将辽海千年梦，换得曹溪一滴甘。闻与道人新结社，懒云今不是常参。
石溪和尚顶相柏堂请赞
释可湘（宋代）

咄者老和尚，可煞慈悲相。
清影落人间，香名透天上。
弹瑕颣於八方，迪精明於万象。
石骨崚嶒，溪光荡漾。
一笔传来，众工绝唱，
凌霄峰顶堆青嶂。
离亭宴煞
马致远（元代）

蛩吟一觉方宁贴，鸡鸣万事无休歇。争名利，何年是彻？

密匝匝蚁排兵，乱纷纷蜂酿蜜，闹攘攘蝇争血。裴公绿野堂，陶令白莲社。

爱秋来那些：和露摘黄花，带霜烹紫蟹，煮酒烧红叶。

人生有限杯，几个登高节？嘱咐俺顽童记者：便北海探吾来，道东篱醉了也。
春午二首
陈著（宋代）

春城那被酒缠绵，燕姹莺娇近午天。
花影满帘庭院寂，碧纱窗迥淡如烟。
宿新政县登鱿于氏离堆拜颜鲁公遗像公曾赴蓬
李曾伯（宋代）

屹屹金城唐砥柱，如何流落向蓬州。
一时名节犹山重，千古魂蓬与水流。
不待遗文垂纪录，自存生气沮奸谋。
当时谁挽浯溪水，为洗离堆一段愁。
辽女辞
姚燮（清代）

辽东女子骑骆驼，灵蛇四绺卷绿螺。蜡花金线压绣领，打堶能唱番儿歌。

香眉秀撷壶兰峪，缬眼春撩珠子河。沙卑故宅籍作卫，可怜骨肉谁郎哥？

有娘远嫁乌苏嘿，阿耶充军白都纳。冰天毳幕妪如猴，猬刺当胸布斜搭。

鱼刀六刃屠窖羊，捣血为膏注蛮榼。五更起漉酥酪红，嫩手纤荑听摧拉。

十三乞食倒马关，十四流落扶柳城。过城杨柳二月青，三家冷店无人停。

篝灯夜伴狐妇宿，踏露晨随煤鬼行。纫花自护娭娭影，抱菂难言窈窈情。

绣豸军门领牛录，不惜千金为伊赎。罗囊重拭槟榔珠，玉椀新承薏苡粥。

媚喉啭篥冠句骊，趫足缘竿绝獯鬻。骑尉升堂摘印驰，崽子登车抱奁哭。

嫁作斜巷舆人妻，乍可漆发双肩齐。蟪院捣砧月脉脉，蟀床织布烟凄凄。

辽阳北望挥鸊鹈，部落不见阿保机。四楼森森万木叶，昨宵梦逐雌雕啼。

嫁夫夫死身谁主，膜拜天魔学淫舞。钗排银雁秘华妆，綵缚金蚕种愁蛊。

绿珠楼前桃叶雨，明妃塞外胭脂土。四弦在手鸳鸯槽，变调凄凉新乐府。

凄凉变调辽女辞，闻者当为辽女悲。诺尼一水空西下，铁背千山莽北回。

锦毛大马贾胡店，鞲臂骄鹰游侠儿。箧中那有閒缠锦，为尔春风媚及时。
偈颂二十五首 其十二
释智愚（宋代）

溪林叶堕，塞雁声寒。见成公案，大难大难。百杂碎，铁团圞，和风搭在玉阑干。
次韵巩宪见示桐柏瀑布之作
喻良能（宋代）

昔闻孙兴公，尝赋飞流水。
至今福庭地，犹属羽人里。
瀑泉天半来，界道见清泚。
迢迢白虹贯，隐隐玉龙起。
宇宙虽云宽，壮观知能几。
谷帘信有之，界图宁辨此。
清秋饶爽气，朱夏绝埃滓。
何当振金策，逍遥山之趾。
眺览既惬适，啸歌何穷已。
青鞋未成往，抚己空自鄙。
至樊口三首 其三
薛季宣（宋代）

长安当日碎樊山，闻说孙郎凿岘还。舴艋架虚掀舞甚，可堪破舶问前湾。
雪中过在伯
赵蕃（宋代）

北风一夜断成雪，城东城西人断绝。
冒寒各有晨独起，不畏风断骨欲折。
刍薪价高瓶粟竭，妻子亦作异县隔。
微官本为饥寒计，到底却如生事拙。
奈何曾不此为忧，政尔发声歌应节。
岂惟入地绝遗蝗，便想连天摇宿麦。
寒厅逼仄碍眼界，古岸宽平可车辙。
宁能不见戴安道，我无逸兴须渠发。
九月十四夜月蚀
李纲（宋代）

碧落遥升白玉盆，云何中夜黯然昏。初疑半被微云掩，浸恐全然巨吻吞。

惨淡乍看蟾魄出，扶疏更喜桂华存。妖蟆磔死犹馀罪，此外群星尽可原。
折桂令·倚栏杆不尽兴亡
张可久（元代）

倚栏杆不尽兴亡。数九点齐州，八景湘江，吊古词香，招仙笛响，引兴杯长。远树烟云渺茫，空山雪月苍凉。白鹤双双，剑客昂昂，锦语琅琅。
念奴娇 其二 题叶癯仙明府翠交阁二调
曹尔堪（清代）

百城民社，却等闲抛去，故园归早。旧识黄莺双白鹭，重赴主人林岛。

活水拖蓝，修林染碧，托出银蟾皎。蛮姬捧砚，两弯眉如扫。

频向槛外澄观，伍塘帆远，只比寒鸦小。麦浪交风闻雉雊，北郭青青未了。

十万兵藏，五千轻授，丙夜凭搜讨。渔歌唱和，一场春梦方晓。
送李察推
郭祥正（宋代）

去年遇君陵阳峰，杜鹃声乱桃花红。佳人玉指接玉板，劝我一醉三百钟。

醉来骑鲸赴瑶阙，不记当时与君别。溪上扁舟破雪归，楼前芳草还春发。

白头太守重相过，开樽大笑呼琼娥。向来十客七已去，唯与杜九闻清歌。

歌声绕梁离思苦，听不得终泪如雨。回首茫茫天地中，聚散百年能几许。

今朝此地重相逢，秋汉无情江月空。把酒与君须醉倒，已知后会皆衰翁。

陵阳乐事那复得，官贱食贫身愈迫。击剑高吟非故乡，何时共作沧浪客。
句
释惠崇（宋代）

鸟暝风沉角，天清月上旗。
法凝法纯二行者从师閒寂结夏清源就半岭落发各与一偈归呈閒寂印之 其一
王慎中（明代）

世间万法亦龟毛，终腊还须剃几遭。除是全身浑丧却，从他头上有垂毫。
送翰林编脩成谊叔驿召鲁子翚学士于邓遂便觐省成由国子生乡举于大都至顺四年登科今始得归乡里
宋褧（元代）

盛时寰区奠金瓯，四方才子纷来游。郭隗台荒登不得，李膺门下久难留。

南阳年少诣阙下，气如雕鹗文如彪。长松耸壑被斲削，大玉作器辞雕■。

既不能上书谒宰相，又不能投刺干王侯。独抱获麟经，信如渭滨钩。

鼓箧桥门不盈岁，夺标桂苑仅经秋。挽彊一中杨叶远，不识楚人三刖愁。

落落拾地芥，肯贻乡邦羞。铮铮破天荒，乃在帝王州。

泥金帖子附家信，上报里中父老惊倒同门俦。玉堂载笔事方始，北堂戏彩心难酬。

书藏石室报天子，遂我拜母三年谋。蓟门一昔归心起，梦里阿㜷惊且喜。

驿楼佳树拂狨鞯，词馆新篇盈茧纸。家园风景有如此，关吏欢迎弃繻子。

疾趋慈梱笑称觞，次谒乡贤忙倒屣。浮云暂蔽奎躔尔，须信斯文难坠地。

招邀郊薮凤麟来，菊花潭上从君始。西南归路平如砥，太行山色青如洗。

我幸君归且怨别，心逐太行山色，送君直过黄河水。